དེ་བཞིན་བོད་ཀྱི་དེང་རབས་གླུ་གཞས་གསར་པ་ཡང་ཧ་ཅང་གིས་རང་ཚུགས་བརྟན་པོ་དང་གྱེན་ལོག་གི་རང་བཞིན་ལྡན་ཡོད་པ་རེད།ཉེ་དུས་ཨ་ནུ་རིང་ལུགས་ཀྱི་གླུ་གཞས་གསར་པ་དག་ལ་བོད་ཕྱི་ནང་གཉིས་ཀྱི་བོད་མི་ཚོས་དགའ་མོས་ཆེན་པོ་བྱས་སོང་།ཁོང་ཚོའི་གཞས་༼འཕུར་༽ཞེས་པ་དེ་ནི་གཞས་ཚིག་དང་བརྙན་པར་སོགས་གང་ཅིའི་ཐད་ནས་དེ་སྔར་ལས་ཁྱད་དུ་འཕགས་ཡོད།གཞས་གཞན་ཞིག་སྟེ།༼རྩེད་མོ་ཡིན་ཡ་༽ཞེས་པ་དེར་གཞན་ལ་མགོ་མི་སྒུར་བའི་རང་ཚུགས་ལྡན་ཡོད་ཁར།དེས་ད་དུང་བོད་ཀྱི་སྲོལ་རྒྱུན་གྱི་སྟོབས་ཤུགས་སྤྱད་དེ་སྒྱུ་རྩལ་གྱི་རྣམ་པ་མཚོན་ཐབས་ལེགས་པོ་བྱས་འདུག།བློ་ཕམ་པ་ཞིག་ལ།སྐྱབས་བཅོལ་བོད་མི་དག་གི་ཁྲོད་རྒྱུན་ཆགས་ཀྱི་གོམས་གཤིས་སླེབས་པ་དང་།རྣམ་དཔྱོད་ལྡན་ཞིང་ཁ་ཞེ་གཉིས་མེད་ཀྱི་ལས་ཀས་དབེན་ནས་ཡོད་པ་རེད།ཁོང་ཚོའི་གཏམ་བརྗོད་ནི་སྤྱི་ཚོགས་དྲ་ལམ་ནང་དུ་ལུས་པ་དང་།མི་དམངས་ཀྱི་ངོ་ཚབ་མི་ཐུབ་པའི་མི་སྒེར་ཉུང་ཤས་ཤིག་གི་ཆབ་སྲིད་ལ་མགོ་འཁོར་ནས་ལྷག་ཡོད་པ་རེད།སྐྱོན་བརྗོད་ཀྱི་སྐད་ཆ་གང་རུང་ཡང་སྤྱི་ཚོགས་ནས་ཕྱིར་འབུད་བྱས་པ་དང་བཙན་བྱོལ་སྒྲིག་འཛུགས་ཀྱིས་བདག་གཉེར་བྱས་པའི་གསར་ལམ་ཁག་ནས་བཀག་འགོག་བྱེད་བཞིན་ཡོད་པ་རེད།བཙན་བྱོལ་ནང་རྣམ་དཔྱོད་ཅན་གྱི་མི་སྒེར་གཙོ་བོ་ཞིག་ནི་འཇམ་དབྱངས་ནོར་བུ་ཡིན་ཡང་།ཁོང་ནི་ད་ལྟ་བོད་སྐད་ལས་ཚན་ཨེ་ཤི་ཡ་རང་དབང་རླུང་འཕྲིན་ཁང་ལྟ་བུས་དང་ལེན་བྱེད་ཀྱི་མེད་པ་བཞིན་རེད།དེ་ལས་གལ་ཆེ་བ་ཞིག་ལ།དབུ་མའི་ལམ་གྱི་སྲིད་བྱུས་ལ་གྲུབ་འབྲས་གང་ཡང་མ་ཐོན་པ་ཙམ་མ་ཟད་རྒྱ་ཕྱོགས་ནས་བོད་ཐོག་འཛིན་པའི་སྲིད་བྱུས་ལ་གུ་ཡངས་ཡེ་ནས་མ་བཏང་རྐྱེན་མི་དམངས་ཁྲོད་ཡིད་ཆད་ཀྱི་རྣམ་པ་ཞིག་འཐོན་བཞིན་ཡོད།གནས་སྟངས་ཞན་པོ་འདིའི་ཐོག་༧གོང་ས་ཏྰ་ལའི་བླ་མ་མཆོག་དགོང་ལོ་བགྲེས་པོར་ཕེབས་བཞིན་པ་དང་།རྒྱ་ནག་གི་སྟོབས་ཤུགས་ཇེ་ཆེར་འགྲོ་མུས་ཐོགརྒྱལ་ཁབ་དང་ཚོགས་སྡེ་གང་རུང་ནས་བོད་དོན་སྐོར་གཏམ་བཤད་བྱས་ན་ཡང་རྒྱ་ནག་ནས་བཀག་འགོག་གང་ཐུབ་བྱེད་ཀྱི་ཡོད་པ་རེད།རྒྱལ་སྤྱིའི་དཔོན་རིགས་ཌོ་ནོལ་ཊི་རུམ་ཕི་དང་ན་རན་ཌར་མོ་ཏི་སོགས་ཀྱིས་འགྲོ་བ་མིའི་ཐོབ་ཐང་དང་སྤྱིི་དམངས་ཐོབ་ཐང་།ཁོར་ཡུག་གི་གནད་དོན་སོགས་ལས་གཡོལ་བཞིན་ཡོད་པ་རེད།དཔོན་རིགས་འདི་དག་གིས་བོད་དོན་གྱི་དྲི་བ་དང་འགྲོ་བ་མིའི་ཐོབ་ཐང་སོགས་ནི་ཞེ་སུན་པ་ལས་ཐག་གཅོད་དགོས་པའི་གནད་དོན་ཞིག་ལ་བརྩི་ཡི་མེད་པ་རེད།ཡ་མཚན་པ་ཞིག་ལ་ཨ་རི་སྲིད་འཛིན་ཊི་རུམ་ཕི་ནི་༧གོང་ས་མཆོག་དང་ཐུག་ཕྲད་མ་བྱེད་མཁན་གྱི་ཨ་རིའི་སྲིད་འཛིན་གཅིག་པུ་དེ་ཡིན་པ་རེད།